Groot deurbraak in stryd teen transitorooftogte | Maroela Media
Argieffoto: Twitter via @Ambramjee.
'n Sleutelfiguur en ses van sy makkers wat na bewering agter van die vlaag transitorooftogte in die land sit, is Dinsdag in die Marble Hall-gebied in Mpumalanga in hegtenis geneem.
Volgens die polisie is dié verdagtes reeds bekende transitorowers. Van hulle is tans uit op borgtog nadat hulle voorheen in verband met transitorooftogte in hegtenis geneem is.
Kol. Brenda Muridili, woordvoerder vir die nasionale polisiekommissaris, het gesê die verdagtes is in hegtenis geneem terwyl hulle glo 'n transitovoertuig ingewag het met die voorneme om dit te beroof. Volgens Muridili het polisietaakspanne van Limpopo en Mpumalanga inligting opgevolg dat die geldwa glo naby Marble Hall beroof sou word.
"Die polisiebeamptes het die verdagtes aangetref waar hulle tussen bosse langs die pad vir die transitovoertuig gewag het. Die verdagtes het van die toneel probeer vlug en in die proses ook van hul selfone ontslae probeer raak, maar hulle is vasgetrek en in hegtenis geneem."
Muridili het gesê die polisie se voorlopige ondersoek het hulle na polisiebarakke gelei waar een van die verdagtes se vriendin, glo 'n 37-jarige polisiekonstabel, reeds die wegkommotor geparkeer het. Daar is beslag gelê op vier gesteelde voertuie, handskoene, balaklawas, 21 selfone en vervalste nommerplate.
Die verdagtes sal vandag in die hof verskyn op 'n voorlopige aanklag van besit van gesteelde voertuie. Nog aanklagte sal na verwagting later bygevoeg word.
Genl.maj. Jan Scheepers, die waarnemende provinsiale polisiekommissaris in Limpopo, het reeds 'n interne dissiplinêre proses van stapel gestuur teen die konstabel wat na bewering by die voorval betrokke was.
"Ons kan nie ons werk verrig met lede binne ons geledere wat blykbaar kies om aan misdadige aktiwiteite deel te neem nie. Ons sal ons blou uniform by hulle wegvat en hulle sal 'n oranje uniform kry," het genl. Khehla John Sitole, nasionale polisiekommissaris, gesê.
Volgens die berug is daar nie op vuurwapens beslag gele nie. Nou wonder ek of die rowers dit ook ingehandig het soos ons wettige wapeneienaars moet doen of is dit in veilige polisie bewaring???
Toe hulle sien die Renosters word beskerm…toe besluit hulle transito rooftogte is makliker…en nou wonder mens…Wat volgende?
Weereens n bloedneus vir die sogenaamde gereg in die land, en die korrupte SAPD… Raak ontslae van die onbevoegde meerderheid polisie… Skaamte man…sies
Dis siek! Die gereg en die SAPD
En van hulle was op borg uit vir juis transito rooftogte. Hoekom verbaas dit my nie. Laat hulle dan ook nou sommer dadelik op borg vry – dis mos hoe die verkrampte regstelsel in hierdie land werk.